સવાર પુરે-પુરી રીતે ખીલી ઉઠી હતી, વાતાવરણમાં એક પ્રકારની તાજગી ફેલાય ગઈ હતી, પક્ષીઓ પણ પોતાના બચ્ચાને માળામાં એકલા છોડીને, ડિટેકટીવ એજન્ટની માફક પોતાના બચ્ચાં માટે ખોરાકની શોધ કરવાં માટે નીકળી પડ્યાં હતાં, સૌ કોઈ પોત-પોતાનાં કામ- ધંધે જવા માટે નીકળી ગયાં હતાં, અને આ ભાગદોડ ભરેલી જિંદગીની રેસમાં જોડાય ગયાં, વિદ્યાર્થીઓ પણ પોતાનું ભવિષ્ય ઉજળું બનાવવાની હૈયામાં હામ રાખીને સ્કૂલે પહોંચી ગયાં હતાં, સવાર એ પોતાની જાતે જ એવું સૂચવે છે કે તમે તમારી ભૂલને ભૂતકાળમાં મૂકીને તમારી એ ભૂલો તમારા વર્તમાનમાં સુધારી નાખો, વહેલી સવારનું વાતાવરણ જ એટલું આહલાદક હોય છે કે સૌ કોઈના મનમાં સ્ફુર્તિ ભરી દે છે, પરંતુ આ દુનિયામાં અમુક લોકો એવાં હોય છે કે એ લોકો એવું ઈચ્છતાં હોય છે કે તેના જીવનમાં સવાર પડે જ નહીં, આ જ આહલાદક સવાર અમુક લોકોના જીવનમાં તુફાન લઈને આવે છે, જે તેના જીવનને એક ચક્રવાત તરફ ખસેડી જાય છે. . આવું જ એક કપલ હતું નિસર્ગ અને નિત્યા જે વિશ્વજીતની હોટલમાં રાત રોકાણું હતું, હાલમાં તો નિસર્ગ અને નિત્યાને વિશ્વજીતની હોટલમાં સહારો મળી ગયો હતો, પરંતુ અફસોસ કે આ બનેવને તેના પરિવાર કે સમાજ તરફથી કોઈ સહારો કે આધાર મળેલ ન હતો, સવાર પડતાંની સાથે જ નિસર્ગના મનમાં ચાલી રહેલ ટ્રેને એક્સપ્રેસ ટ્રેનની માફક ઝડપ પકડી….